Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη θέση που πρέπει να λάβει η Κοινότητα στο πλαίσιο του Συμβουλίου Σύνδεσης που ιδρύθηκε με την Ευρωπαϊκή Συμφωνία που υπεγράφη στις 12 Ιουνίου 1995 μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Εσθονίας, αφετέρου, όσον αφορά την παράταση για μια επιπλέον πενταετή περίοδο, σύμφωνα με τις διατάξεις του άρθρου 63 παράγραφος 4 στοιχείο α) της Ευρωπαϊκής Συμφωνίας με τη Δημοκρατία της Εσθονίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Παράταση για μια επιπλέον πενταετή περίοδο σύμφωνα με τις διατάξεις του άρθρου 63 παράγραφος 4 στοιχείο α) της Ευρωπαϊκής Συμφωνίας με τη Δημοκρατία της Εσθονίας

1. Το άρθρο 63 παράγραφος 4 στοιχείο α) της Ευρωπαϊκής Συμφωνίας με τη Δημοκρατία της Εσθονίας προβλέπει ότι, για την εφαρμογή ορισμένων διατάξεων σχετικά με τις κρατικές ενισχύσεις, κατά τα πρώτα πέντε έτη από την έναρξη ισχύος της συμφωνίας, οι κρατικές ενισχύσεις που χορηγούνται από την οικεία χώρα εκτιμώνται λαμβανομένου υπόψη του γεγονότος ότι η Δημοκρατία της Εσθονίας εξομοιώνεται με τις περιοχές της Κοινότητας οι οποίες είναι επιλέξιμες για χορήγηση κρατικής ενίσχυσης δυνάμει του άρθρου 87 παράγραφος 3 στοιχείο α) της συνθήκης για την ίδρυση της Ευρωπαϊκής Οικονομικής Κοινότητας.

2. Η πενταετής περίοδος που αναφέρεται ανωτέρω θα λήξει στις 31 Δεκεμβρίου 1999.

3. Σύμφωνα με την τελευταία πρόταση του άρθρου 63 παράγραφος 4 στοιχείο α) της Ευρωπαϊκής Συμφωνίας, το Συμβούλιο Σύνδεσης, λαμβάνοντας υπόψη την οικονομική κατάσταση της οικείας χώρας, αποφασίζει κατά πόσον μπορεί να παραταθεί αυτή η περίοδος για πέντε επιπλέον έτη.

4. Η Δημοκρατία της Εσθονίας ζήτησε την παράταση της προαναφερθείσας διάταξης.

5. Το βασικό κριτήριο για να θεωρηθεί μια περιοχή επιλέξιμη για περιφερειακή ενίσχυση δυνάμει των διατάξεων του άρθρου 87 παράγραφος 3 στοιχείο α) είναι ότι το κατά κεφαλήν ΑΕΠ πρέπει να είναι κατώτερο του 75% του μέσου ΑΕΠ της ΕΕ των 15, υπολογιζόμενο σε μονάδες αγοραστικής δύναμης (ΜΑΔ). [1]

[1] ΕΕ αριθ. C 74, της 10.3.1998, σ.9

6. Η Επιτροπή εξέτασε τις αιτήσεις βάσει των στοιχείων και των πληροφοριών που διέθετε για τη Δημοκρατία της Εσθονίας.

Τα στοιχεία δείχνουν ότι, όσον αφορά τη Δημοκρατία της Εσθονίας, το κατά κεφαλήν ΑΕΠ υπολογιζόμενο σε μονάδες αγοραστικής δύναμης (ΜΑΔ) φθάνει το 37 % του κοινοτικού μέσου όρου του έτους 1997.

7. Με βάση τα ανωτέρω, η Επιτροπή θεωρεί ότι τα διαθέσιμα στοιχεία παρέχουν επαρκείς λόγους για τη χορήγηση παράτασης στη Δημοκρατία της Εσθονίας, υπό την προϋπόθεση ότι θα λαμβάνει, σε τακτά χρονικά διαστήματα, στοιχεία σχετικά με την οικονομική κατάσταση των οικείων χωρών, τα οποία είναι απαραίτητα για την εκτίμηση της εφαρμογής του άρθρου 63 παράγραφος 4 στοιχείο α) και κυρίως στοιχεία περιφερειακού χαρακτήρα για το κατά κεφαλήν ΑΕΠ σε μονάδες αγοραστικής δύναμης (ΜΑΔ).

Επίσης, προκειμένου να ληφθούν δεόντως υπόψη τα διαφορετικά επίπεδα οικονομικής ανάπτυξης, απαιτείται να διαμορφωθούν διαφορετικά ανώτατα όρια παροχής ενισχύσεων στις διάφορες περιφέρειες της Δημοκρατίας της Εσθονίας. Προς το σκοπό αυτό, η διαφοροποίηση των εν λόγω ανωτάτων ορίων θα πρέπει να καθορισθεί από κοινού, από την Επιτροπή και τις εποπτεύουσες αρχές της Εσθονίας, με βάση τα περιφερειακά στοιχεία και σύμφωνα με τις διατάξεις που καθορίζονται στις κατευθυντήριες γραμμές σχετικά με τις κρατικές ενισχύσεις περιφερειακού χαρακτήρα [2] που εφαρμόζονται στο πλαίσιο της Κοινότητας.

[2] ΕΕ αριθ. C 74, της 10.3.1998

8. Συνεπώς, η Επιτροπή καλεί το Συμβούλιο να εγκρίνει τη συνημμένη πρόταση απόφασης του Συμβουλίου.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με τη θέση που πρέπει να λάβει η Κοινότητα στο πλαίσιο του Συμβουλίου Σύνδεσης που ιδρύθηκε με την Ευρωπαϊκή Συμφωνία που υπεγράφη στις 12 Ιουνίου 1995 μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Εσθονίας, αφετέρου, όσον αφορά την παράταση για μια επιπλέον πενταετή περίοδο, σύμφωνα με τις διατάξεις του άρθρου 63 παράγραφος 4 στοιχείο α) της Ευρωπαϊκής Συμφωνίας με τη Δημοκρατία της Εσθονίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο της 133 σε συνδυασμό με την πρώτη πρόταση του άρθρου 300 παράγραφος 2,

την πρόταση της Επιτροπής των Ευρωπαϊκών Κοινοτήτων,

Εκτιμώντας:

(1) ότι η Ευρωπαϊκή Κοινότητα και τα κράτη μέλη της υπέγραψαν την Ευρωπαϊκή Συμφωνία με τη Δημοκρατία της Εσθονίας στις 12 Ιουνίου 1995·

(2) ότι το άρθρο 63 παράγραφος 4 στοιχείο α) της Ευρωπαϊκής Συμφωνίας ορίζει ότι το Συμβούλιο Σύνδεσης, λαμβάνοντας υπόψη την οικονομική κατάσταση της Εσθονίας, αποφασίζει κατά πόσον πρέπει να παραταθεί για μια επιπλέον πενταετία η περίοδος κατά την οποία οι κρατικές ενισχύσεις που χορηγεί η Εσθονία εκτιμώνται λαμβανομένου υπόψη του γεγονότος ότι η εν λόγω χώρα εξομοιώνεται με τις περιοχές της Κοινότητας που περιγράφονται στο άρθρο 87 παράγραφος 3 στοιχείο α) της συνθήκης για την ίδρυση της Ευρωπαϊκής Οικονομικής Κοινότητας,

ΑΠΟΦΑΣIZEI:

Η θέση την οποία θα λάβει η Κοινότητα στο πλαίσιο του Συμβουλίου Σύνδεσης που ιδρύθηκε με την Ευρωπαϊκή Συμφωνία μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Εσθονίας, αφετέρου, όσον αφορά την παράταση για μια επιπλέον πενταετία σύμφωνα με το άρθρο 63 παράγραφος 4 στοιχείο α), βασίζεται στο σχέδιο απόφασης του Συμβουλίου Σύνδεσης που επισυνάπτεται στην παρούσα απόφαση.

Βρυξέλλες, στις

Για το Συμβούλιο

Ο Πρόεδρος

ΠΑΡΑΡΤΗΜΑ

ΣΥΝΔΕΣΗ

ΜΕΤΑΞΥ

ΤΗΣ ΕΥΡΩΠΑΪΚΗΣ ΕΝΩΣΗΣ

ΚΑΙ ΤΗΣ ΔΗΜΟΚΡΑΤΙΑΣ ΤΗΣ ΕΣΘΟΝΙΑΣ

__________

- Το Συμβούλιο Σύνδεσης-

ΑΠΟΦΑΣΗ Αριθ. &/99 ΤΟΥ ΣΥΜΒΟΥΛΙΟΥ ΣΥΝΔΕΣΗΣ

ΜΕΤΑΞΥ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ

ΚΑΙ ΤΩΝ ΚΡΑΤΩΝ ΜΕΛΩΝ ΤΟΥΣ, ΑΦΕΝΟΣ, ΚΑΙ ΤΗΣ ΔΗΜΟΚΡΑΤΙΑΣ ΤΗΣ ΕΣΘΟΝΙΑΣ, ΑΦΕΤΕΡΟΥ,

της

για την παράταση κατά πέντε έτη της περιόδου κατά την οποία οι κρατικές ενισχύσεις που χορηγεί η Εσθονία εκτιμώνται λαμβανομένου υπόψη του γεγονότος ότι η Εσθονία εξομοιώνεται με τις περιοχές της Κοινότητας που περιγράφονται στο άρθρο 87 παράγραφος 3 στοιχείο α) της συνθήκης για την ίδρυση της Ευρωπαϊκής Κοινότητας

ΤΟ ΣΥΜΒΟΥΛΙΟ ΣΥΝΔΕΣΗΣ,

´Εχοντας υπόψη:

την Ευρωπαϊκή Συμφωνία για την εγκαθίδρυση σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Εσθονίας, αφετέρου [3], και ιδίως το άρθρο 63 παράγραφος 4 στοιχείο α),

[3] ΕΕ αριθ. L 68, 09.03.1998, σ. 3

Εκτιμώντας:

ότι το άρθρο 63 παράγραφος 4 στοιχείο α) της Ευρωπαϊκής Συμφωνίας ορίζει ότι το Συμβούλιο Σύνδεσης, λαμβάνοντας υπόψη την οικονομική κατάσταση της Εσθονίας, αποφασίζει κατά πόσον πρέπει να παραταθεί για μια επιπλέον πενταετία η περίοδος κατά την οποία οι κρατικές ενισχύσεις που χορηγεί η Εσθονία εκτιμώνται λαμβανομένου υπόψη του γεγονότος ότι η Εσθονία εξομοιώνεται με τις περιοχές της Κοινότητας που περιγράφονται στο άρθρο 87 παράγραφος 3 στοιχείο α) της συνθήκης για την ίδρυση της Ευρωπαϊκής Κοινότητας,

ότι το κατά κεφαλήν ΑΕΠ της Εσθονίας, υπολογιζόμενο σε μονάδες αγοραστικής δύναμης, έφθασε το 37% του κοινοτικού μέσου όρου του 1997, και ότι, επομένως, είναι σκόπιμο να γίνει η παράταση αυτή,

ΑΠΟΦΑΣIZEI:

Άρθρο 1

Παρατείνεται για μια επιπλέον πενταετία η περίοδος κατά την οποίαν οι κρατικές ενισχύσεις που χορηγεί η Εσθονία εκτιμώνται λαμβανομένου υπόψη του γεγονότος ότι η εν λόγω χώρα εξομοιώνεται με τις περιοχές της Κοινότητας που περιγράφονται στο άρθρο 87 παράγραφος 3 στοιχείο α) της συνθήκης για την ίδρυση της Ευρωπαϊκής Κοινότητας.

Άρθρο 2

Εντός έξι μηνών από την ημερομηνία έγκρισης της παρούσας απόφασης, η Ευρωπαϊκή Επιτροπή από κοινού με την αρμόδια εθνική εποπτεύουσα αρχή αξιολογούν, με βάση τα περιφερειακά στοιχεία της Eurostat, τα ανώτατα όρια των κρατικών περιφερειακών ενισχύσεων σύμφωνα με τις διατάξεις που καθορίζονται στις κοινοτικές Κατευθυντήριες γραμμές σχετικά με τις κρατικές ενισχύσεις περιφερειακού χαρακτήρα [4]. Εν συνεχεία, η κοινή πρόταση υποβάλλεται στην Επιτροπή Σύνδεσης η οποία αποφασίζει σχετικά.

[4] ΕΕ αριθ. C 74 της 10.3.1998

Άρθρο 3

Η παρούσα απόφαση τίθεται σε ισχύ από την ημερομηνία της έγκρισής της. Εφαρμόζεται από 1ης Ιανουαρίου 2000.

Βρυξέλλες,

Για το Συμβούλιο Σύνδεσης

Ο Πρόεδρος